KIRJALLINEN KYSYMYS E-1115/00 esittäjä(t): Theresa Villiers (PPE-DE) komissiolle. Eläinten suojelu kuljetuksen aikana.



Virallinen lehti nro 072 E , 06/03/2001 s. 0019 - 0020



KIRJALLINEN KYSYMYS E-1115/00 esittäjä(t): Theresa Villiers (PPE-DE) komissiolle (11. huhtikuuta 2000) Aihe: Eläinten suojelu kuljetuksen aikana Komission vuonna 1999 julkaisemat viisi raporttia yhteisön eläinlääkärien tarkastusmatkoista eri jäsenvaltioihin osoittavat, että eläinten suojelemisesta kuljetuksen aikana annetun neuvoston direktiivin 91/628/ETY(1) (sellaisena kuin se on muutettuna neuvoston direktiivillä 95/29/EY(2)) rikkomista ilmenee laajalti. Mitä toimia komissio aikoo toteuttaa muistuttaakseen jäsenvaltioita siitä, että: 1. niiden tulisi hylätä reittisuunnitelmat, joihin ei sisälly järjestelyjä koskien lampaiden tai karjan purkamista kuljetusajoneuvosta ja ruokkimista, juottamista sekä 24 tunnin lepoa 29 tunnin kuljetuksen jälkeen; ja että 2. perusvarusteltuja ajoneuvoja, jotka eivät ole neuvoston asetuksen 411/98(3) mukaisia, ei tulisi käyttää eläinten kuljetukseen matkoilla, jotka kestävät enemmän kuin 8 tuntia. (1) EYVL L 340, 11.12.1991, s. 17. (2) EYVL L 148, 30.6.1995, s. 52. (3) EYVL L 52, 21.2.1998, s. 8. David Byrnen komission puolesta antama vastaus (22. toukokuuta 2000) Komissio on tietoinen siitä, että yhteisössä suoritetaan edelleen kuljetuksia, jotka rikkovat eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetun neuvoston direktiivin 91/628/ETY(1), sellaisena kuin se on muutettuna 29. kesäkuuta 1995 annetulla neuvoston direktiivillä 95/29/EY(2), säännöksiä. Jäsenvaltiot ovat itse vastuussa yhteisön lainsäädännön täytäntöönpanosta käytännössä. Komission asiantuntijat tekevät kuitenkin säännöllisesti tarkastuksia paikalla varmistaakseen, että direktiiviä sovelletaan yhdenmukaisesti ja että jäsenvaltioiden viranomaiset noudattavat tämän direktiivin vaatimuksia. Komission elintarvike- ja eläinlääkintätoimiston (FVO) tarkastuskäynneillä on havaittu seuraavia rikkomuksia: viranomaiset ovat hyväksyneet säännösten vastaisia reittisuunnitelmia ja ajoneuvoja, jotka eivät ole yli kahdeksan tuntia kestäviin eläinkuljetuksiin käytettäville maantieajoneuvoille asetettavista eläinten suojelua koskevista lisävaatimuksista 16. helmikuuta 1998 annetun neuvoston asetuksen (EY) N:o 411/98(3) mukaisia. Kreikkaa vastaan on aloitettu eläinten suojeluun kuljetusten aikana liittyvät rikkomismenettelyt, ja niitä valmistellaan myös joitakin muita jäsenvaltioita vastaan. Komissio on hiljattain toteuttanut monia lisätoimenpiteitä parantaakseen eri tavoin eläinten suojelua kuljetusten aikana. Neuvoston direktiivin 91/628/ETY, sellaisena kuin se on muutettuna neuvoston direktiivillä 95/29/EY, 13 artiklassa säädetään, että komissio esittää neuvostolle kertomuksen jäsenvaltioiden direktiivin täytäntöönpanosta saamista kokemuksista ja liittää siihen mahdolliset ehdotukset. Kertomus esitetään neuvostolle ennen kesäkuuta 2000 ja siinä otetaan huomioon kaikki saatavilla olevat tiedot ja etenkin parlamentin jäsenen mainitsemat FVO:n tarkastuskäyntien tulokset. Komissio esittää edellä mainitun kertomuksen päätelmien perusteella ehdotuksia nykyisen lainsäädännön muuttamiseksi parantaakseen täytäntöönpanoa. (1) EYVL L 340, 11.12.1991. (2) EYVL L 148, 30.6.1995. (3) EYVL L 52, 21.2.1998.